寄題宇文之邵公南止亭
作者：馮山
朝代：宋

paragraphs: 公南九亭名止止，亭不妄作名何爲。
羣公賦咏得深趣，清絕正與斯人宜。
鋪張止義到無說，使我下筆先遲疑。
聖賢出處無定轍，俯仰輕重爭毫釐。
云行非行止非止，由賜狂病淵騫癡。
公南少年負才術，試仕吐出胸中奇。
一言齟齬便投袂，自道豈欲求人知。
公卿文章強且起，舉手謝絕無還期。
傳家萬卷書史樂，負郭五里松楸悲。
岷峨嘉景照研席，事攪輒醉醒仍詩。
有時日晏臥不動，鬰鬰經濟埋如脾。
太師竹洞枕溫落，龍圖藥圃臨清伊。
二公止跡不止道，力與名教相扶持。
今君所處近伊洛，道在不必分高卑。
文章自可敵行事，荀孟皆我知爲誰。
亭非俗亭止非止，人物不到西南欺。